ከዚህ በተጨማሪ የድሬዳዋ ቻርተር አንቀፅ 23 ንዑስ አንቀፅ 2 ሐ እንደሚደነግገው የከተማዋ ስራ አስኪያጅ ሲሾም ‹‹ብቃት ያላቸውን ባለሙያዎች በቀበሌ ስራ አስኪያጅነት ይቀጥራል ይላል፡፡ ይህ ማለት አለምንም የቀመር መመዘኛ በግልፅ የስራ ብቃትን እና ችሎታን መሰረት ባደረገ መልኩ የቀበሌ ስራአስኪያጆች እንዲቀጥር ፈቃድ ይሰተዋል፡፡ በሌላ ቋንቋ ከፓርቲዎቹ ጋር ንክኪ የሌለው ሰው ሆኖ እውቀት እና ችሎታን መሰረት ባደረገ መመዘኛ ቅጥሩ ሊፈፀም እንደሚገባ ይደነግጋል፡፡ ይህም ማለት ፖለቲካ እና ሙያ ለየቅል ቅል ሆነው በከተማው ባሉት ቀበሌዎች ላይ ያሉ ስራ-አስኪያጆች መቀጠር እና መመረጥ ያለባቸው ከፖለቲካዊ ወገንተኝነት በፀዳ መልኩ መሆን እንዳለበት ይደነግጋል፡፡ ነገር ግን በተግባር እየሆነ ያለው በዚህ 40፡40፡20 በሚለው ቀመር መሰረት የሁለቱ የፖለቲካ ፓርቲ ግለሰቦች እየተፈራረቁ የከተማዋን የስራ-አስኪያጅ ቦታዎች በፓርቲዎቻቸው ካድሬዎች ይዘውሩታል፡፡ በነገራችን ላይ በሌሎች የኢህአዴግ አባል ድርጅቶችም ጭምር ማለትም በብአዴን በህወሃት እና በደኢህዴን ድርጅቶችም ጭምር ይህ ቀመር አይወደድም፡፡ በከተማው ተወላጅ እና ነዋሪዎችም ጭምር ዘንድ ተቀባይነቱ እያጣ የመጣ እና የማይወደድ ቀመር ነው፡፡ ለዚህም ነው የከተማው ነዋሪ እና ተወላጁ የ40፡40፡20 ቀመር እንዲወገድ እና ድሬዳዋ የሁሉም ቤት እንድትሆን እየተጋ ያለው፡፡
